# GUVERNUL ROMÂNIEI

##  HOTĂRÂRE

**pentru modificarea și completarea Hotărârii Guvernului nr. 636/2016 privind stabilirea măsurilor tehnice necesare bunei organizări și desfășurări a alegerilor pentru Senat și Camera Deputaților din anul 2016, precum și pentru completarea Hotărârii Guvernului nr. 637/2016 privind stabilirea cheltuielilor necesare pregătirii, organizării şi desfăşurării în bune condiţii a alegerilor pentru Senat şi Camera Deputaţilor din anul 2016**

În temeiul art. 108 din Constituţia României, republicată,

**Guvernul României adoptă prezenta hotărâre.**

**Art. I.** – Hotărârea Guvernului nr. 636/2016 privind stabilirea măsurilor tehnice necesare bunei organizări şi desfăşurări a alegerilor pentru Senat şi Camera Deputaţilor din anul 2016, publicată în Monitorul Oficial al României, Partea I nr. 691 din 6 septembrie 2016, se modifică și se completează după cum urmează:

**1. Alineatul (4) al articolului 2 se modifică şi va avea următorul cuprins:**

„(4) Ministerul Afacerilor Interne asigură achiziţionarea timbrelor autocolante, respectiv a plicurilor din plastic transparent, înseriate, prevăzute cu sistem de sigilare, necesare în cadrul procedurilor de la art.92 alin.(1) teza I din Legea nr.208/2015, cu modificările și completările ulterioare, precum şi confecţionarea ştampilelor cu menţiunea "VOTAT".”

**2. După articolul 3, se introduce un nou articol, art.3^1, cu următorul cuprins:**

„Art.3^1. – (1) Operatorul de calculator al biroului electoral al secției de vot asigură înregistrarea video-audio neîntreruptă a procedurilor realizate de la încheierea votării și până la părăsirea localului secției de vot de către membrii biroului electoral al secției de votare, în scopul asigurării posibilității organismelor electorale de a verifica respectarea dispozițiilor art. 92 și art.93 din Legea nr.208/2015, cu modificările și completările ulterioare.

(2) Operatorul de calculator trebuie să realizezeînregistrarea video-audio prevăzută la alin.(1) dintr-o poziție fixă, de la o distanță medie, pe un cadru general.

(3) Se interzice operatorului de calculator să realizeze copii ale înregistrării video-audio, ori să permită accesul altor persoane la înregistrare.

(4) Dispozițiile alin. (1) – (3) se aplică în mod corespunzător în cazul procedurilor de numărare a voturilor prin corespondenţă.

(5) Pentru secţiile de votare din străinătate, dispozițiile alin.(1) – (3) se aplică, după caz, cu luarea în considerare a condiţiilor specifice privind organizarea secţiilor de votare în străinătate.”

**3. La articolul 5, alineatul (1), după litera b) se introduce o nouă literă, litera c), cu următorul cuprins:**

„c) asigură terminalele informatice necesare înregistrării video-audio a procedurilor în condițiile art.3^1.”

**4. La articolul 5, după alineatul (3) se introduc patru alineate noi, alin.(4) - (7), cu următorul cuprins:**

„(4) Serviciul de Telecomunicații Speciale verifică existența înregistrării video-audio, consemnează aspectele constatate în procesul-verbal de primire a terminalelor informatice și le mută pe un mediu de stocare, cu ocazia primirii terminalelor informatice de la operatorii de calculator. Înregistrările video-audio se păstrează pentru o perioadă de 3 luni de la data publicării rezultatelor alegerilor în Monitorul Oficial al României, Partea I.

(5) Serviciul de Telecomunicații Speciale pune la dispoziția organismelor electorale prevăzute la art.7 alin.(1) din Legea nr.208/2015 cu modificările și completările ulterioare, la cererea acestora, pentru soluţionarea unei contestaţii, cereri sau sesizări în materie electorală, copii ale înregistrării video-audio realizată în condițiile art.3^1. Copiile se restituie după soluționarea contestației, cererii sau a sesizării.

(6) La împlinirea termenului prevăzut la alin. (4) Serviciul de Telecomunicații Speciale distruge, prin proceduri ireversibile, înregistrările și eventuale copii realizate pentru scopul prevăzut la alin. (5).

(7) Serviciul de Telecomunicații Speciale furnizează Ministerului Afacerilor Interne date strict necesare îndeplinirii atribuțiilor prevăzute la art. 2.”

**Art. II.** – Hotărârea Guvernului nr. 637/2016 privind stabilirea cheltuielilor necesare pregătirii, organizării şi desfăşurării în bune condiţii a alegerilor pentru Senat şi Camera Deputaţilor din anul 2016, publicată în Monitorul Oficial al României, Partea I nr. 691 din 6 septembrie 2016, se completează după cum urmează:

**1. La articolul 5, alineatul (1), după litera f) se introduce o nouă literă, lit. g), cu următorul cuprins:**

„g) cheltuielile pentru asigurarea plicurilor din plastic transparent, înseriate, prevăzute cu sistem de sigilare, necesare în cadrul procedurilor de la art.92 alin.(1) teza I din Legea nr.208/2015, cu modificările și completările ulterioare.”

**2. La articolul 5, alineatul (2), după litera j) se introduce o nouă literă, lit. j^1), cu următorul cuprins:**

„j^1) cheltuielile pentru dotarea și funcționarea birourilor electorale de circumscripție județene și a municipiului București și oficiilor electorale;”

**PRIM–MINISTRU**

**DACIAN JULIEN CIOLOŞ**